กดดันแบงก์ปล่อยกู้
แบงก์ย้ำต้องดึงเอสเอ็มอีเข้าระบบ เพิ่มโอกาสได้เงินกู้ พร้อมวอนรัฐฟังเอกชนก่อนออกกฎหมาย
28 ส.ค. 2558

แบงก์ย้ำต้องดึงเอสเอ็มอีเข้าระบบ เพิ่มโอกาสได้เงินกู้ พร้อมวอนรัฐฟังเอกชนก่อนออกกฎหมาย
นายบุญทักษ์ หวังเจริญ ประธานสมาคมธนาคารไทย กล่าวว่า จากการพูดคุยหารือกับทีมเศรษฐกิจ สิ่งที่รัฐบาลคาดหวังกับภาคธนาคาร คือ การปล่อยสินเชื่อให้มากขึ้น ซึ่งธนาคารได้ชี้แจงถึงข้อจำกัดจากภาวะเศรษฐกิจชะลอตัว ที่กระทบความสามารถในการชำระหนี้ ดังนั้น จึงได้มีแนวคิดที่จะร่วมมือกันระหว่างภาครัฐและเอกชน ในการสนับสนุนให้ธุรกิจขนาดกลางและขนาดย่อม (เอสเอ็มอี) เข้าสู่ระบบฐานข้อมูลภาษี แนะนำการจัดทำงบการเงินที่ชัดเจน เพื่อแก้จุดอ่อนเรื่องงบการเงินของเอสเอ็มอี
ทั้งนี้ แม้ที่ผ่านมารัฐบาลจะมีมาตรการให้ บรรษัทประกันสินเชื่ออุตสาหกรรมขนาดย่อม (บสย.) เพิ่มระดับการค้ำประกันสินเชื่อเอสเอ็มอีจาก 18% เป็น 30% แต่ก็มีเงื่อนไขให้ธนาคารเข้าไปร่วมรับผิดชอบมากขึ้น เป็นจุดที่ทำให้ธนาคารมีความกังวลอยู่ ซึ่งต้องพิจารณากันต่อไป
ความเห็นดังกล่าวสอดคล้องกับนายสมคิด จาตุศรีพิทักษ์ รองนายกรัฐมนตรี ที่มอบหมายให้กระทรวงการคลัง สำนักงบประมาณ และที่ปรึกษา หาแนวทางในการช่วยเหลือผู้มีรายได้น้อยและเอสเอ็มอี พร้อมทั้งให้กระทรวงอุตสาหกรรมและสถาบันการเงิน มีมาตรการดูแลเอสเอ็มอีออกมา 
นายบุญทักษ์ กล่าวด้วยว่า ทางฝั่งธนาคารมีข้อเสนอถึงรัฐบาล คือ ต้องการให้การแก้ไขหรือบัญญัติกฎหมายต่างๆ มีการรับฟังความคิดเห็นจากภาคเอกชนในฐานะผู้ปฏิบัติตามกฎหมาย ก่อนที่จะนำเข้าสู่สภานิติบัญญัติแห่งชาติ เพราะหากไปถึงขั้นตอนนั้นแล้วการปรับแก้จะใช้เวลามาก โดยต้องผ่านชั้นกรรมาธิการ หรือแม้จะผ่านกฎหมายออกมาก็บังคับใช้ได้ไม่เต็มที่ ทำให้เสียเวลาและกระบวนการโดยเปล่าประโยชน์
นอกจากนี้ ยังเสนอให้ภาครัฐปรับปรุงระเบียบข้อกฎหมายและกระบวนการราชการที่เป็นอุปสรรคในการทำธุรกิจ โดยสมาคมมียุทธศาสตร์ 5 ปี ในการพัฒนาระบบสถาบันการเงิน ที่มีกฎหมายการเงินเกี่ยวข้องหลายฉบับ และจำเป็นต้องให้รัฐบาลปรับปรุงแก้ไขกฎหมายให้สอดรับกับความเปลี่ยนแปลง
"เราเข้าใจมุมมองของรัฐ การออกกฎหมายดิจิทัลจะเน้นความปลอดภัยและเสถียรภาพ ส่วนธนาคารต้องการความสะดวกและเพิ่มประสิทธิภาพ แต่ยืนยันว่าเราก็ไม่ได้ละเลยในเรื่องความปลอดภัยและเสถียรภาพ ทุกวันนี้ต้นทุนการใช้เงินสดของธุรกิจสูงมาก คิดว่าน่าจะ 4-5% ของจีดีพี ใกล้เคียงกับต้นทุนโลจิสติกส์ ต้องเร่งแก้ข้อจำกัดตรงนี้เพื่อรองรับดิจิทัลอีโคโนมี" นายบุญทักษ์ กล่าว